২০১৮–১৯ উয়েফা নেশনস লিগ
২০১৮–১৯ উয়েফা নেশনস লিগ (যা সংক্ষেপে ২০১৮–১৯ ইউএনএল নামে পরিচিত) ছিল উয়েফা দ্বারা আয়োজিত আন্তর্জাতিক ফুটবল প্রতিযোগিতা উয়েফা নেশনস লিগের প্রথম এবং উদ্বোধনী আসর, যেখানে ইউরোপের ফুটবল সংস্থা উয়েফার অন্তর্ভুক্ত ৫৫টি জাতীয় ফুটবল দল (পুরুষ) প্রতিযোগিতা করে। এই আসরের লিগ পর্ব ২০১৮ সালের ৬ই সেপ্টেম্বর হতে ২০শে নভেম্বর পর্যন্ত এবং নকআউট পর্ব ২০১৯ সালের ৫ হতে ৯ই জুন পর্যন্ত অনুষ্ঠিত হয়। লিগ পর্বে অংশগ্রহণকারী দলের ফলাফল উয়েফা ইউরো ২০২০ বাছাইপর্বের গ্রুপ পর্বের জন্য দলগুলোকে বাছাই করতে ব্যবহৃত হয় এবং প্লে-অফে অবস্থান প্রদান করা হয়। ২০১৯ সালের ৯ই জুন তারিখে, পর্তুগালের পোর্তুর এস্তাদিও দো দ্রাগাওয়ে অনুষ্ঠিত ফাইনালে পর্তুগাল নেদারল্যান্ডসকে ১–০ গোলের ব্যবধানে পরাজিত করে উয়েফা নেশনস লিগের ইতিহাসে প্রথমবারের মতো শিরোপা জয়লাভ করে।